
	PATVIRTINTA
Higienos instituto direktoriaus
2025 m. liepos 31 d. įsakymu Nr. V-108




VEIKLOS PLĖTROS SKYRIAUS VADOVO 
PAREIGYBĖS APRAŠYMAS NR. VPS-1

I SKYRIUS
PAREIGYBĖ

1. Veiklos plėtros skyriaus (toliau – Skyriaus) vadovas (klasifikatoriaus kodas 122202) yra priskiriamas struktūrinių padalinių vadovų, kitų pavaldžių darbuotojų turinčių ar vadovaujantiems darbuotojams prilygintų specialistų grupei, nurodytai Higienos instituto darbuotojų darbo apmokėjimo sistemos aprašo, patvirtinto  Higienos instituto direktoriaus 2024 m. kovo 1 d. įsakymu Nr. V-25 „Dėl Higienos instituto darbuotojų darbo apmokėjimo sistemos aprašo patvirtinimo“, 11 punkte.
2. Pareigybės lygis – A1.
3. Pagrindinė veiklos sritis: vadovauti Skyriui ir organizuoti jo veiklą, kad būtų laiku ir tinkamai įgyvendinti Skyriaus uždaviniai ir funkcijos.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

4. Darbuotojas, einantis šias pareigas, turi atitikti šiuos specialius reikalavimus:
[bookmark: _Hlk146120634][bookmark: _Hlk146191659]4.1. turėti ne žemesnį kaip aukštąjį universitetinį išsilavinimą humanitarinių ar socialinių mokslų komunikacijų srities su magistro kvalifikaciniu laipsniu ar jam lygiaverte aukštojo mokslo kvalifikacija;
4.2. turėti ne mažesnę kaip 1 metų vadovavimo patirtį su Skyriaus funkcijomis susijusiose srityse;
4.3. mokėti valstybinę kalbą pagal trečiąją valstybinės kalbos mokėjimo kategoriją, nustatytą Lietuvos Respublikos Vyriausybės 2003 m. gruodžio 24 d. nutarimu Nr. 1688 „Dėl valstybinės kalbos mokėjimo kategorijų patvirtinimo ir įgyvendinimo“;
4.4. būti susipažinęs su Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais, reglamentuojančiais Higienos instituto (toliau – HI) kompetencijai priskirtus klausimus, išmanyti ir gebėti taikyti Lietuvos Respublikos įstatymus, kitus teisės aktus, reglamentuojančius Skyriui priskirtus klausimus, savo darbe vadovautis Lietuvos Respublikos norminiais teisės aktais, HI direktoriaus įsakymais ir kitais patvirtintais HI vidaus tvarkos dokumentais, HI ir Skyriaus nuostatais ir šiuo pareigybės aprašymu;
4.5. gebėti nustatyti rizikingas Skyriaus veiklos sritis ir taikyti tinkamus rizikų valdymo modelius;
4.6. išmanyti antikorupcinės aplinkos formavimo principus;
4.7. mokėti rengti strateginius ir metinius veiklos planus, programas ir formuoti Skyriaus veiklos kryptis;
4.8. mokėti savarankiškai planuoti, organizuoti savo ir Skyriaus veiklą, rinktis darbo metodus, mokėti valdyti, kaupti, sisteminti, apibendrinti informaciją, rengti išvadas, išmanyti dokumentų rengimo taisyklių reikalavimus ir teisės aktų projektų rengimo rekomendacijas, gebėti juos taikyti praktikoje;
4.9. gebėti dirbti kompiuteriu ir naudotis informacinėmis technologijomis: mokėti dirbti su „MS Office“ programų paketu, naudotis „Microsoft 365“ aplinka, internetu ir elektroniniu paštu;
4.10. turėti lyderystės ir vadybines kompetencijas, gebėti aiškiai ir sklandžiai reikšti mintis raštu ir žodžiu, dirbti komandoje, mokėti konstruktyviai bendrauti, pasižymėti pareigingumu, darbštumu ir objektyvumu.

III SKYRIUS
ŠIAS PAREIGAS EINANČIO DARBUOTOJO FUNKCIJOS

5. Šias pareigas einantis darbuotojas vykdo šias funkcijas:
5.1. vadovauja Skyriaus veiklai, veikia jo vardu ir jam atstovauja, atsako už tai, kad Skyriaus veikla atitiktų Lietuvos Respublikos įstatymus, HI nuostatus, Skyriaus nuostatus ir kitus teisės aktus;
5.2. rengia Skyriaus veiklos strategiją, pagal kompetenciją dalyvauja rengiant priemones Lietuvos Respublikos sveikatos apsaugos ministerijos (toliau – SAM) strateginiam planui, HI metinius veiklos planus ir ataskaitas, rengia ir nustatyta tvarka teikia tvirtinti metinius Skyriaus veiklos planus bei veiklos ataskaitas, nustatyta tvarka periodiškai atsiskaito už atliktus darbus, atsako, kad planuojami ir vykdomi darbai pilnai įgyvendintų visas Skyriaus pavestas funkcijas; 
5.3. atsako, kad būtų laiku ir tinkamai įvykdyti Skyriaus planiniai darbai, sutartys, kiti įsipareigojimai ir laikini pavedimai;
5.4. bendradarbiauja su HI vyriausiuoju specialistu, atsakingu už HI veiklos procesus, identifikuojant rizikas, jų grėsmes procesuose, įvertinant rizikos pasireiškimo tikimybę ir poveikį, parenkant ir planuojant priemones rizikai valdyti, taip pat teikia informaciją apie Skyriaus veiklos procesus ar jų pasikeitimus;
5.5. inicijuoja vidaus pasitarimus, teikia grįžtamąjį ryšį, įvertina pasiekimus, siūlo kompetencijos tobulinimo kryptis, dalyvauja planuojant mokymus, prireikus peržiūri veiklos prioritetus;
5.6. užtikrina savo ir Skyriaus darbuotojų atliktų darbų kokybę, darbo metu gautos informacijos bei darbo rezultatų konfidencialumą;
5.7. užtikrina asmens duomenų konfidencialumą ir tikslinį panaudojimą Lietuvos Respublikos teisės aktų nustatyta tvarka;
5.8. organizuoja HI išorinės ir vidinės komunikacijos, HI procesų aprašymo, nuolatinės stebėsenos ir atnaujinimo, HI vykdomų projektų koordinavimo procesus, konsultuoja HI vadovybę, darbuotojus ryšių su žiniasklaida ir komunikacijos klausimais;
5.9. teikia siūlymus dėl Skyriaus veiklos krypčių, atsako, kad Skyriaus funkcijas atitinkančiose srityse būtų planuojami projektai ir kiti darbai, kurie teikiami konkursams Lietuvoje bei užsienio šalyse papildomam finansavimui gauti;
5.10. pagal kompetenciją pats dalyvauja arba vadovauja Skyriaus darbuotojams, dalyvaujantiems rengiant Skyriaus veiklos sričių teisės aktų bei programų projektus, teikia pastabas ir pasiūlymus SAM dėl kitų institucijų parengtų teisės aktų bei programų projektų, galinčių turėti įtakos Skyriaus veiklos sritims, dalyvauja arba vadovauja Skyriaus darbuotojams dalyvaujantiems rengiant ir įgyvendinant sveikatos programas;
5.11. pagal poreikį perduoda naujiems tos pačios srities darbuotojams turimą informaciją, reikalingą darbuotojo funkcijoms vykdyti;
5.12. nustato rizikingas Skyriaus veiklos sritis ir taiko tinkamus rizikų valdymo modelius;
5.13. formuoja Skyriuje antikorupcinę aplinką;
5.14. siūlo ir formuoja Skyriaus personalą ir užtikrina, kad jame dirbančių darbuotojų kompetencija būtų pakankama Skyriui pavestoms funkcijoms įgyvendinti, rengia ir nustatyta tvarka teikia tvirtinti HI direktoriui Skyrių darbuotojų pareigybių aprašymų projektus;
5.15. teikia HI direktoriui pasiūlymus nustatant Skyriaus darbuotojų darbo užmokestį, skatinant darbuotojus bei skiriant jiems drausmines nuobaudas;
5.16. vadovaujantis HI direktoriaus įsakymais, atsako, kad Skyriaus darbuotojai būtų supažindinti su Skyriui skirtomis HI patvirtintomis tvarkomis bei reglamentais ir jų pakeitimais;
5.17. rūpinasi, kad Skyriaus darbuotojai turėtų tinkamas darbo sąlygas ir priemones, reikalingas darbų vykdymui, nustatyta tvarka teikia informaciją apie reikalingas darbo priemones;
5.18. atsako už tinkamą turto valdymą, naudojimą, disponavimą juo;
5.19. išvykdamas ar išeidamas atostogų, perduoda informaciją apie visus nebuvimo laikotarpiu žinomus ir tikėtinus darbus jį pavaduosiančiam asmeniui, instruktuoja jį, kaip elgtis nenumatytų situacijų atveju;
5.20. vykdo kitus HI direktoriaus pavaduotojo, kuruojančio Skyriaus veiklą, ir HI direktoriaus pavedimus;
5.21. vykdo kitas Skyriaus nuostatuose ir kituose teisės aktuose nustatytas funkcijas;
5.22. laikosi HI patvirtintų vidaus teisės aktų reikalavimų, darbo drausmės, saugaus darbo ir priešgaisrinės saugos reikalavimų, profesinės etikos normų;
5.23. už savo pareigų netinkamą vykdymą atsako HI vidaus tvarkos taisyklių ir Lietuvos Respublikos įstatymų nustatyta tvarka.
6. Šias pareigas einantis darbuotojas yra tiesiogiai pavaldus ir atskaitingas HI pavaduotojui, kuruojančiam Skyriaus veiklą.
7. Esant tarnybiniam būtinumui (atostogų, kvalifikacijos kėlimo, komandiruočių, laikino nedarbingumo metu ir kitais panašiais atvejais) šias pareigas einantį darbuotoją gali pavaduoti direktoriaus įsakymu paskirtas kitas Skyriaus darbuotojas.

